詠意
作者：白居易
朝代：唐

paragraphs: 常聞南華經，巧勞智憂愁。
不如無能者，飽食但遨遊。
平生愛慕道，今日近此流。
自來潯陽郡，四序忽已周。
不分物黑白，但與時沈浮。
朝餐夕安寢，用是爲身謀。
此外即閑放，時尋山水幽。
春遊慧遠寺，秋上庾公樓。
或吟詩一章，或飲茶一甌。
身心一無繫，浩浩如虛舟。
富貴亦有苦，苦在心危憂。
貧賤亦有樂，樂在身自由。